মুক্তিযুদ্ধে বিজয় লাভের পর বীরাঙ্গনাদের জন্য এদেশ কিছু করতে পারেনি বলে মনে করেন নির্মাতা শবনম ফেরদৌসী। তার মতে, যে সমাজ ‘লজ্জা ঢাকতে’ এতোগুলো সদ্যজাত শিশুকে ‘হত্যা’ করতে পারে, সে সমাজ মানবিক নয়, নিষ্ঠুর। অন্তত মুক্তিযোদ্ধারাতো সত্যটা জানতেন, তারা কয়জন শিশুর দায়িত্ব নিয়েছেন? যে শিশুদের মাদার তেরেসা হোমসের মাধ্যমে বিদেশ পাঠানো হলো, বড় হয়ে তারা মাকে খুঁজতে বাংলাদেশে এসেছে, কেউতো বাবাকে খুঁজতে পাকিস্তান যায়নি। এই ক্ষোভ এই ক্রোধ নিয়ে তিনি তৈরি করেছেন যুদ্ধশিশুদের নিয়ে প্রামাণ্যচিত্র ‘জন্মসাথী’। ২০০০ সাল থেকে কাজ শুরু করে ১৮টি প্রামাণ্যচিত্র নির্মাণ করেছেন শবনম। তিনি মনে করেন, মুক্তিযুদ্ধের বেশিরভাগ ইতিহাসই চাপা পড়ে আছে। মুক্তিযুদ্ধ, জীবনযুদ্ধ এবং নির্মাণ নিয়ে বাংলা ট্র্র্রিবিউনের সঙ্গে তিনি কথা বলেছেন।